Wat doen jy as jy Sondag in die kerk sit en die dankoffersakkie beweeg al nader en jy weet jou tienerseun het gisteraand jou laaste note uit jou beursie geneem? Of sussie wil graag op ‘n kerkkamp gaan en die inskrywings sluit vandag en jy het nie jou beursie by jou nie? Die antwoord is SnapScan en jy het net jou selfoon daarvoor nodig.
So raak Helderberg Gemeente ook deel van die nuwe tegnologie. Meeste mense het deesdae hulle slimfone by hulle en dit kan maklik omskep word om 'n bydrae of donasie te maak. Jy laai die app af, volg die stappe om jou rekening te koppel en skandeer om 'n bydrae te maak.
Die kerk sal dan 'n kennisgewing ontvang via SMS dat die bydrae gemaak is. Die persoon wat die inbetaling doen, kan ook op versoek anoniem bly in die kennisgewings wat die kerk ontvang, tensy jy jou naam spesifiek as deel van die verwysing gebruik, bv vir 'n kursus.
Hierdie manier van bydrae en donasies gaan nie die ander betaalmetodes vervang nie, dis slegs nog ‘n opsie vir die gerief van lidmate.